
**Δελτίο Τύπου**

**Ελληνικό Κέντρο Θαλασσίων Ερευνών**

**Ινστιτούτο Θαλάσσιας Βιολογίας, Βιοτεχνολογίας & Υδατοκαλλιεργειών**



Στις 16-18 Μαΐου 2025, θα πραγματοποιηθεί στην Αθήνα το **1ο Ελληνικό Επιστημονικό Συνέδριο Υδατοκαλλιεργειών (ΕλΕΣΥ)**. Το **ΕλΕΣΥ** (<https://elesygr.weebly.com>) φιλοδοξεί να γίνει θεσμός στην Eλληνική Yδατοκαλλιέργεια και θα πραγματοποιείται κάθε δύο χρόνια σε συνεργασία με την **Ελληνική Οργάνωση Παραγωγών Υδατοκαλλιέργειας** (ΕΛΟΠΥ), και με τη στήριξη σημαντικών εταιρειών του κλάδου στην Ελλάδα, και υπό την αιγίδα του **Υπουργείου Αγροτικής Ανάπτυξης και Τροφίμων** και της **Γενικής Γραμματείας Έρευνας και Καινοτομίας** (ΓΓΕΚ) του Υπουργείου Ανάπτυξης.

****

Το **ΕλΕΣΥ** διοργανώνεται από όλα τα Ακαδημαϊκά και Ερευνητικά Ιδρύματα της Ελλάδας, που δραστηριοποιούνται στον τομέα των υδατοκαλλιεργειών, και περιλαμβάνουν τα Ελληνικό Κέντρο Θαλασσίων Ερευνών, Αριστοτέλειο Πανεπιστήμιο Θεσσαλονίκης, Πανεπιστήμιο Κρήτης, Γεωπονικό Πανεπιστήμιο Αθηνών, Πανεπιστήμιο Θεσσαλίας, Πανεπιστήμιο Πατρών και Πανεπιστήμιο Αιγαίου. Το επιστημονικό πρόγραμμα περιλαμβάνει προφορικές και αναρτημένες εργασίες σε οκτώ θεματικές ενότητες:

1. **Αναπαραγωγή και διαχείριση γεννητόρων**

2. **Γενετική επιλογή και γονιδιωματική**

3. **Οντογένεση και εκτροφή πρώτων αναπτυξιακών σταδίων**

4. **Τεχνολογίες εκτροφής – φυσιολογία αύξησης**



5. **Διατροφή**

6. **Ευζωία και υγεία**

7. **Ποιότητα ιχθυηρών και καταναλωτές**

8. **Αλληλοεπιδράσεις με το περιβάλλον**

Στο συνέδριο θα γίνουν **επιστημονικές** παρουσιάσεις φοιτητών και ερευνητών από τα αποτελέσματα των Εθνικών και Ευρωπαϊκών ερευνητικών προγραμμάτων, αλλά και αποτελέσματα ερευνών των παραγωγικών μονάδων και άλλων ιδιωτικών εταιρειών υποστηρικτικών του κλάδου. Το **ΕλΕΣΥ** συγκεντρώνει όλους τους ερευνητές, φοιτητές και πολλά μέλη του παραγωγικού κλάδου των υδατοκαλλιεργειών, σε ένα συνέδριο που έχει αποκλειστικά επιστημονικό περιεχόμενο, σε όλα τα θέματα της παραγωγικής αλυσίδας των υδατοκαλλιεργειών. Έτσι θα δοθεί η ευκαιρία για άμεση επαφή μεταξύ των πιο πάνω εμπλεκομένων, ώστε να ανταλλάσσονται συσσωρευμένες εμπειρίες, προβληματισμοί, πληροφορίες και ιδέες σχετικά με την παραγωγική διαδικασία των υδατοκαλλιεργειών.


Η παραπάνω συνεργασία, πιστεύουμε, θα βοηθήσει (α) στη όσο το δυνατόν πιο γρήγορη εφαρμογή των αποτελεσμάτων της έρευνας στην παραγωγική διαδικασία και (β) στον σχεδιασμό ερευνητικών προτάσεων με γνώμονα τις προτεραιότητες του κλάδου. Το **ΕλΕΣΥ** θα υποστηρίξει, επίσης, την εξέλιξη και σταδιοδρομία των Ελλήνων φοιτητών δίνοντάς τους τη δυνατότητα να γνωρίσουν επαγγελματίες συναδέλφους, τεχνικούς και μελλοντικούς εργοδότες, ώστε να αποκτήσουν καλύτερη γνώση της αγοράς εργασίας. Παράλληλα, θα δοθεί η ευκαιρία στους επικεφαλής των παραγωγικών εταιρειών να γνωρίσουν τις δεξιότητες του μελλοντικού ανθρώπινου δυναμικού στον κλάδο.

Οι εργασίες του συνεδρίου στις διαφορετικές Θεματικές Ενότητες, θα ξεκινήσουν με τις πιο κάτω προσκεκλημένες εργασίες από ειδικούς τους κλάδου από την Ελλάδα:

1. **Αναπαραγωγή και η διαχείριση της σε μεσογειακά ψάρια**,Κωνσταντίνος Μυλωνάς,Ελληνικό Κέντρο Θαλασσίων Ερευνών (ΕΛΚΕΘΕ), Κρήτη. [mylonas@hcmr.gr](mailto:mylonas@hcmr.gr)
2. **Γενετική επιλογή και γονιδιωματική**,Δημήτριος Χατζηπλής, Διεθνές Πανεπιστήμιο Ελλάδος, Θεσσαλονίκη. [chatz@ihu.gr](mailto:chatz@ihu.gr)
3. **Ποιότητα γόνου στου ιχθυογεννητικούς σταθμούς. Ο βράχος του Σίσυφου**,Γιώργος Κουμουνδούρος, Πανεπιστήμιο Κρήτης, Τμήμα Βιολογίας, Ηράκλειο. [koumoundouros@uoc.gr](mailto:koumoundouros@uoc.gr)
4. **Η ιχθυοκαλλιέργεια σε ένα νέο περιβάλλον προκλήσεων. Ψηφιακός μετασχηματισμός και Ιχθυοκαλλιέργεια ακριβείας**,Νίκος Παπανδρουλάκης**,** Ελληνικό Κέντρο Θαλασσίων Ερευνών (ΕΛΚΕΘΕ), Κρήτη. [npap@hcmr.gr](mailto:npap@hcmr.gr)
5. **Η διατροφή των εκτρεφόμενων ιχθύων ως πυλώνας της αειφόρου ανάπτυξης της ελληνικής ιχθυοκαλλιέργειας**, Ιωάννης Καραπαναγιωτίδης,Τμήμα Γεωπονίας Ιχθυολογίας και Υδάτινου Περιβάλλοντος, Πανεπιστήμιο Θεσσαλίας. [ikarapan@uth.gr](mailto:ikarapan@uth.gr)
6. **Υγιείς ιχθυοκαλλιέργειες σε θάλασσες χωρίς σύνορα: αναδυόμενες ασθένειες και πρόληψη σε ένα μεταβαλλόμενο περιβάλλον**, Παντελής Καθάριος, Ελληνικό Κέντρο Θαλασσίων Ερευνών (ΕΛΚΕΘΕ), Κρήτη. [katharios@hcmr.gr](mailto:katharios@hcmr.gr)
7. **Η ποιότητα του προϊόντος της Ελληνικής Υδατοκαλλιέργειας - ιδιαιτερότητες και προκλήσεις**,Κρίτων Γρηγοράκης, Ελληνικό Κέντρο Θαλασσίων Ερευνών (ΕΛΚΕΘΕ), Κρήτη. [kgrigo@hcmr.gr](mailto:kgrigo@hcmr.gr)
8. **Περιβαλλοντικές προκλήσεις και προοπτικές για την Ελληνική και Μεσογειακή υδατοκαλλιέργεια,** Γιάννης Καρακάσης**,** Πανεπιστήμιο Κρήτης, Τμήμα Βιολογίας. Ηράκλειο, [karakassis@uoc.gr](mailto:karakassis@uoc.gr)

Με το τέλος του συνεδρίου, θα δοθούν 2 βραβεία για προφορικές και 2 βραβεία για αναρτημένες παρουσιάσεις από φοιτητές. Οι περιλήψεις είναι δισέλιδες, και θα συμπεριληφθούν σε soft-cover τόμο Πρακτικών, που θα περιλαμβάνουν το πρόγραμμα του συνεδρίου, τους συμμετέχοντες και index συγγραφέα, και έχουν εγγραφεί στην Εθνική Βιβλιοθήκη της Ελλάδας και έχουν πάρει Διεθνή Μοναδικό Αριθμό Βιβλίου (ISBN), αφού ευελπιστούμε να συνεχίσει η έκδοση των εργασιών και των επόμενων συνεδρίων. Ο τόμος των πρακτικών θα είναι διαθέσιμος (δωρεάν) στη ιστοσελίδα του συνεδρίου.

Τη διοργάνωση του συμποσίου έχει αναλάβει η εταιρεία «**Διάζωμα οργάνωση-εκδήλωση**» (<https://diazoma.net>) και χορηγός επικοινωνίας είναι το κλαδικό περιοδικό «**Αλιευτικά Νέα»**.

**Εκ μέρους της Επιστημονικής Επιτροπής**

Κωνσταντίνος Μυλωνάς, Διευθυντής και Πρόεδρος της Επιστημονικής Επιτροπής ΕλΕΣΥ

Ινστιτούτο Θαλάσσιας Βιολογίας, Βιοτεχνολογίας και Υδατοκαλλιεργειών (ΙΘΑΒΒΥΚ)

Ελληνικό Κέντρο Θαλασσίων Ερευνών (ΕΛΚΕΘΕ)

[mylonas@hcmr.gr](mailto:mylonas@hcmr.gr)



Το Ινστιτούτο Θαλάσσιας Βιολογίας, Βιοτεχνολογίας & Υδατοκαλλιεργειών (ΙΘΑΒΒΥΚ) είναι ένα από τα τρία ινστιτούτα του Ελληνικού Κέντρου Θαλασσίων Ερευνών (ΕΛΚΕΘΕ) με έδρα το Ηράκλειο, Κρήτη και εγκαταστάσεις στην Ανάβυσσο, Αττικής και Σούδα, Χανίων. Με προσωπικό 111 ατόμων και 24 τακτικούς ερευνητές, δραστηριοποιείται στην θαλάσσια βιοποικιλότητα, γενετική και γονιδιωματική, και τις υδατοκαλλιέργειες.

